**Moksleivi!**

Ar jau pradėjai galvoti, kuo norėtum būti „užaugęs“? O gal jau seniai žinai, kad nori prisidėti prie tvarkos ir teisingumo palaikymo Lietuvoje? Teisininko profesija yra kaip tik tau? Pasiryžk ir prisijunk prie jau penkioliktus metus Europos studentų teisininkų asociacijos ELSA Lietuva nacionalinės grupės organizuojamo renginio – Moksleivių teisinio švietimo programos (toliau – MTŠP), kurios metu vyresnių klasių moksleiviai supažindinami su Lietuvos, Europos Sąjungos ir tarptautinės teisės mokslu.

MTŠP – tai nuostabi galimybė moksleiviams susipažinti su Lietuvos teisine sistema, suprasti Europos Sąjungos veikimą bei tarptautinės teisės pagrindus bei daugiau sužinoti apie savo teises ir pareigas. Nepraleisk šios galimybės, nes šios žinios pravers kiekvienam išsilavinusiam Lietuvos piliečiui!

2017 m. MTŠP'17 vyks trimis etapais:

* Keturis šeštadienius iš eilės, t. y. spalio mėn. 7 d., 14 d., 21 d., 28 d., penkiuose didžiuosiuose Lietuvos miestuose – Vilniuje, Kaune, Klaipėdoje, Šiauliuose moksleiviai bus kviečiami klausytis aukštesniųjų kursų teisės studentų ar jaunųjų teisininkų dėstomų paskaitų, kurių metu turės galimybę susipažinti su atskirų Lietuvos teisinės sistemos teisės šakų pagrindais.

Paskaitų temos:

* Teisės teorija ir Konstitucinė teisė;
* Civilinė teisė ir baudžiamoji teisė;
* Europos Sąjungos teisė ir tarptautinė teisė;
* Darbo teisė ir Administracinė teisė.
* Kiekvienas moksleivis, lankęs bei išklausęs daugiau nei pusė paskaitų, turės galimybę pasitikrinti savo įgytas teisines žinias, laikydamas žinių patikrinimo testą, kuris vyks lapkričio mėn. 4 d.
* Geriausiai įsisavinę paskaitų medžiagą bei savo gebėjimus ir žinias pademonstravę moksleiviai bus kviečiami į MTŠP'17 pusfinalį ir finalą, kuris vyks teisiminio proceso inscenizacijos būdu, kada moksleiviai įšoks į ieškovų bei atsakovų batus ir parodys, ką sugeba teismo posėdžio salėje! Pusfinalio ir finalo pasirodymus vertins žymūs ir kompetentingi Lietuvos teisininkai. Pusfinalis vyks lapkričio mėn. 18 d., o finalas – lapkričio mėn. 25 d.

Nepatekai į finalą? Nenukabink nosies! Visiems moksleiviams, sprendusiems žinių patikrinimo testą, bus įteikiami dalyvavimą patvirtinantys sertifikatai. Finalo nugalėtojų laukia vertingi prizai!

Taigi, nieko nelaukdamas, **užeik į renginio puslapį facebook‘e pavadinimu „Moksleivių teisinio švietimo programa 2017”, sek visą informaciją ir skubėk registruotis į MTŠP'17 adresu** **mtsp@elsa-lithuania.org****, nurodydamas savo vardą, pavardę, mob. tel. numerį, el. paštą, miestą bei klasę ir mokyklą.**

***Tavo ateitis priklauso tik nuo tavęs! Nedvejok, nes mes tavęs laukiame!***